Jeff Goldblum

Jeffrey Lynn ”Jeff” Goldblum (s. 22. lokakuuta 1952 West Homestead, Pennsylvania) on yhdysvaltalainen näyttelijä ja jazzmuusikko. Hänet tunnetaan erityisesti sivuosien luonnenäyttelijänä.

Goldblum aloitti uransa 1970-luvun alussa New Yorkin teattereissa. Ensimmäisen elokuvaroolinsa hän sai vuonna 1974 ja ensimmäisen merkittävän pääroolinsa elokuvassa Kärpänen (1986). Goldblum on näytellyt myös esimerkiksi Jurassic Park- ja Independence Day -elokuvissa sekä televisiosarjoissa.

Goldblum on myös jazzpianisti, ja hänen johtamansa yhtye on julkaissut 2010-luvulla kaksi albumia.

Elämä ja ura
Nuoruus
Goldblum syntyi vuonna 1952 Pittsburghin lähellä juutalaisen perheen neljästä lapsesta kolmantena. Hänen isänsä Harold oli lääkäri ja äitinsä Shirley radiotoimittaja.

Teatterissa
Goldblum muutti 17-vuotiaana New Yorkiin ryhtyäkseen näyttelijäksi. Hän opiskeli Neighborhood Playhouse -näyttelijäopistossa kuuluisan Stanford Meisnerin ohjauksessa. Goldblum omaksui Meisnerilta menetelmän, joka perustuu itsetietoisuuden hylkäämiseen, spontaaniuteen ja improvisointiin sekä yhteyden luomiseen vastanäyttelijöiden kanssa. Goldblum on myöhemmin usein tunnustanut Meisnerin merkityksen omalle näyttelemiselleen.Andrews 2020, s. 42–44.

Goldblum sai ensimmäisen teatteriroolinsa vuonna 1971 Shakespearen näytelmään perustuneesta rockmusikaalista Two Gentlemen of Verona, johon etsittiin pitkää näyttelijää. Yli 190-senttinen mutta sulavasti liikehtivä ja ilmaisukykyinen Goldblum teki ohjaaja Mel Shapiroon vaikutuksen epätavallisuudellaan ja hauskuudellaan, ja Goldblum esiintyi näytelmässä kesän 1971 ajan. Hän lopetti samalla opintonsa Neighborhood Playhousessa ja aloitti näyttelijänuran.Andrews 2020, s. 46–48. Goldblum näytteli 1970-luvun alkuvuosina sekä Broadway- että Off Broadway -tuotannoissakin.

Elokuva- ja televisioura
Goldblum muutti vuonna 1974 Los Angelesiin aloittaakseen elokuvauransa. Ennen ensimmäisiä roolejaan hän myi toimistotarvikkeita puhelimitse.Andrews 2020, s. 58.

Goldblumin ensimmäinen elokuvarooli oli raiskaajan osa Michael Winnerin kostodraamassa Väkivallan vihollinen (1974). Sen jälkeen hän sai roolit Robert Altmanin elokuvissa Täyskäsi (1974) ja Nashville (1975). Elokuvauransa ensimmäisten yhdeksän vuoden aikana Goldblumilla oli lähinnä pieniä sivurooleja.Andrews 2020, s. 59. Goldblumin varhaisista esiintymisistä tunnetuin on muutaman sekunnin mittainen rooli Woody Allenin menestyselokuvassa Annie Hall (1977), jossa hän puhuu puhelimeen ja kertoo unohtaneensa mantransa.Andrews 2020, s. 77.

Goldblumin ensimmäinen suurempi sivurooli oli Philip Kaufmanin kauhuelokuvassa Ihmispaholaiset (1978), jossa hän esittää sankariksi nousevaa runoilijahahmoa. Tämä epätavallinen ja komediallinen sivurooli on tyypillinen koko Goldblumin elokuvauralle, joka koostuu pääasiassa luonnerooleista ja vain harvoista päärooleista.Andrews 2020, s. 80–83.

Goldblumin ensimmäinen televisiorooli oli pörssimeklari-salapoliisi Brown Shoen roolissa lyhytikäisessä salapoliisikomediassa Tenspeed and Brown Shoe (1980).

Goldblum sai ensimmäisen merkittävän elokuvaroolinsa Lawrence Kasdanin elokuvassa Sisärengas (1983), joka kertoo college-kaveriporukan uudelleennäkemisestä vuosien jälkeen. Goldblum esittää nihilististä ja imartelevaa aikakauslehtimiestä, joka vikittelee kuolleen ystävänsä leskeä.Andrews 2020, s. 92–94. Elokuva sai hyvät arvostelut, kuten myös Goldblumin seuraava elokuva Valiojoukko, jossa hän näyttelee pitkälti improvisoiden koomista astronauttien värvääjää.Andrews 2020, s. 102–105. Näitä elokuvia seurasi epätavallinen tieteiselokuva The Adventures of Buckaroo Banzai Across the 8th Dimension (1984), joka on noussut kulttiklassikoksi. Goldblum esiintyi useasti myöhemminkin 1980-luvulla samankaltaisissa B-elokuvissa.Andrews 2020, s. 106–110.

vasen|pienoiskuva|140px|Goldblum vuonna 1985.
Goldblumin ensimmäinen päärooli oli elokuvassa Yön selkään (1985), jossa hän esittää öiseen takaa-ajoon temmattua insinööriä. Goldblumin roolihahmo poikkeaa kovaonnisuudessaan ja tavanomaisuudessaan hänen aiemmista hahmoistaan.Andrews 2020, s. 111–112.

Goldblumin läpimurtorooli oli pääosa David Cronenbergin tieteiselokuvassa Kärpänen (1986). Goldblum esittää tiedemiestä nimeltä Seth Brundle, joka keksii kaukosiirtolaitteen. Asiat menevät traagisesti pieleen, kun tiedemiehen omaan DNA:han sekoittuu vahingossa kärpäsen DNA:ta. Rooli oli hyvin fyysinen, ja siihen kuului voimakas roolimeikki, joka jätti Goldblumista lopulta näkyviin enää vain silmät. Goldblum aloitti kuvausten aikana myös voimaharjoittelun, joka teki hänen hontelosta varrestaan lihaksikkaan.Andrews 2020, s. 125–134.

Kärpäsen jälkeen Goldblumin seuraava suuri rooli oli matemaatikko Ian Malcolmina Steven Spielbergin menestyselokuvassa Jurassic Park (1993). Vuonna 1996 Goldblum oli tietokoneneron roolissa elokuvassa Independence day – Maailmojen sota, ja vuonna 1997 hän palasi Ian Malcolmin rooliin Jurassic Parkin jatko-osassa.

2000-luvun alkuvuosina Goldblum näytteli etupäässä independent-elokuvissa, ja vuonna 2006 jälleen valtavirtaelokuvassa Man of the Year.

Goldblum palasi televisioon vuosiksi 2009–2010 sarjassa Kova laki: Rikollinen mieli, jossa hän esitti etsivä Zach Nicholsia. Vuonna 2010 Goldblum näytteli viihdemaailmakomediassa Morning Glory ja vuonna 2014 Wes Andersonin The Grand Budapest Hotelissa. Seuraavana vuonna hän näytteli Johnny Deppin kanssa Mortdecaissa ja vuonna 2016 Independece Dayn jatko-osassa.

2010-luvun lopulla ja 2020-luvulla Goldblum on näytellyt muun muassa uusissa Jurassic Park -elokuvissa sekä Marvelin Thor-elokuvasarjassa.

Jazzpianistina
Goldblum alkoi soittaa jazzpianoa jo kouluikäisenä, ja teini-ikäisenä hän soitti koulunsa aamukokoontumisissa juhlasalissa. Hän otti myös yhteyttä Pittsburghin hotelleihin ja sai muutamasta hotellista töitä aulabaaripianistina.Andrews 2020, s. 39–40.

Goldblum on perustanut jazzyhtyeen nimeltä Mildred Snitzer Orchestra. Yhtye julkaisi vuonna 2018 ensimmäisen albuminsa The Capitol Studios Sessions. Pianon lisäksi Goldblum myös laulaa yhdellä kappaleella. Yhtyeen toinen albumi I Shouldn’t Be Telling You This julkaistiin vuonna 2019. Albumilla vierailee useita tunnettuja pop- ja rocklaulajia.Andrews 2021, s. 246–248.

Tyyli-ikonina ja kuuluisuutena
Goldblum tunnetaan nykyisin huomiota herättävänä pukeutujana ja tyyli-ikonina. Hän palkkasi vuonna 2014 itselleen henkilökohtaisen stylistin Andrew T. Votteron, joka loi Goldblumille jazzahtavan, värikkään ja muodikkaan pukeutumistyylin. Goldblum suosii etenkin Pradan vaatteita.Andrews 2021, s. 248–262.

Goldblumin nousu muoti-ilmiöksi yhdistettynä hänen epätavalliseen ja hyväntuuliseen persoonaansa on tuonut hänelle paljon uutta näkyvyyttä internetissä ja muussa mediassa. Hän on esimerkiksi suosittu meemien lähde, ja Disney+-suoratoistopalvelu aloitti vuonna 2019 Goldblumin persoonaan ja huomioihin perustuvan sarjan The World According to Jeff Goldblum.

Avioliitot
Goldblum on ollut kolmesti naimisissa. Hänen ensimmäiset vaimonsa olivat näyttelijät Patricia Gaul ja Geena Davis. Vuonna 2015 Goldblum meni naimisiin Emilie Livingstonin kanssa. Heillä on kaksi poikaa.

 Osittainen filmografia 
 Väkivallan vihollinen (Death Wish, 1974)
 Täyskäsi (California Split, 1974)
 Annie Hall (1977)
 Luojan kiitos, on perjantai! (Thank God It's Friday, 1978)
 Ihmispaholaiset (Invasion of the Body Snatchers, 1978)
 Valiojoukko (The Right Stuff, 1983)
 Sisärengas (Big Chill, 1983)
 Yön selkään (Into the Night, 1984)
Silverado (1985)
 Transylvania 6-5000 (1985)
 Terapian tarpeessa (Beyond Therapy, 1986)
 Kärpänen (The Fly, 1986)
 Pitkä jenkki (The Tall Guy, 1989)
 The Deadly Mr. Frost (Mister Frost, 1990)
 Huijaripari (Framed, 1990)
 Jurassic Park (1993)
 Mad Dog Time – liipasinsormi herkässä (Mad Dog Time, 1996)
 Independence day – Maailmojen sota (Independence Day, 1996)
 Kadonnut maailma – Jurassic Park (The Lost World: Jurassic Park, 1997)
 Pyhä myyntitykki (Holy Man, 1998)
 Kullan kiilto silmissä (Chain of Fools, 2000)
 Parfyymi (Perfume, 2001)
 Kuin kissat ja koirat (Cats & Dogs, 2001)
 Mieletön matka (Igby Goes Down, 2002)
 Steve Zissoun vedenalainen maailma (The Life Aquatic with Steve Zissou, 2004)
 Minin eka kerta (Mini's First Time, 2006)
 Adam Resurrected (2008)
 Morning Glory (2010)
 Vaihtamalla paranee (The Switch, 2010)
 The Grand Budapest Hotel (2014)
 Mortdecai (2015)
 Independence Day: Uusi uhka (Independence Day: Resurgence, 2016)
 Guardians of the Galaxy Vol. 2 (2017) (arkistokuvaa, cameo)
 Thor: Ragnarök (2017)
 Isle of Dogs (2018)
 Jurassic World: Kaatunut valtakunta (2018)
 Jurassic World: Dominion (2022)

Lähteet


Viitteet

 Aiheesta muualla 




Luokka:77.4 Elokuvataide
Luokka:Yhdysvaltalaiset näyttelijät
Luokka:Vuonna 1952 syntyneet
Luokka:Elävät henkilöt